A hegyi beszéd V.
Mire szomjazol?
Máté 5:6
Lekció: Zsolt 63:1–12

Ha mi írnánk a hegyi beszédet, a negyedik boldogmondás nem szerepelne benne. Mert ez a boldogmondás egészen mélyre megy, be a bőrünk alá: a vágyainkról beszél. Egy dolog, ha arról van szó, hogy szelídek vagy irgalmasok legyünk mások felé. Még ha nem is vagyunk ilyenek, mondhatjuk, hogy törekszünk rá, és elhatározzuk magunkat. De amikor arról van szó, hogy mire vágysz legbelül? Ez lemeztelenít kétszeresen is. Először feltárja a valódi vágyainkat. Miközben Jézus itt arról beszél, hogy az ő követői az igazság után vágyódjanak, a mi szívünkben mennyi nem épp nemes vágy található meg, nem igaz? Vágyódunk a világ kínálta, akár szégyenteljes dolgok után. Ezeket el lehet rejteni egymás elől, hallgatunk róluk teljesen – ám Krisztus szavának fényében mégis védtelenül állunk.
Másrészt lemeztelenít a boldogmondás abban is, ahogyan felszínre hozza a közömbösségünket. Mert mi – Jézus szavaival ellentétben – sokszor közönyösek vagyunk Isten dolgai iránt. Nem szomjazzuk az igazságot. Tudjuk, hogy kellene, talán zavar is, de legbelül még sincs meg ez a vágyakozás.
Felmerül a kérdés: mit tegyek a vágyaimmal? Mit tehetek a közömbösségemmel? Rendben, hogy Jézus mondja, hogy mi után vágyódjam, de mit tegyek, ha nem ez van a szívemben? Hogyan változtathatnám meg a vágyaimat? Remélem, hogy ezekre a kérdésekre mind válaszokat kapunk. Ám először is nézzük meg, hogy mit jelent pontosan az igazság után vágyakozni? Majd azt, hogyan kelthetem fel ezt a vágyat a szívemben? Végül, hogy milyen bátorítást ad Jézus ebben a lelki küzdelemben.
Éhezni az igazságot
Éhezni és szomjazni. Boldogok, akik éhezik és szomjazzák az igazságot – de pontosan mit is mond ezzel Jézus? Az éhség és szomjúság fizikai kívánság, ám ahogy utána teszi Jézus, hogy „az igazságot”, világossá válik, hogy (újra) lelki dolgokról van itt szó. De miért beszél akkor éhezésről és szomjazásról? Úgy gondolom, mindezzel Jézus e lelki vágyódás intenzitását kívánja hangsúlyozni. Képzeld el, ahogy a sivatagban eltévedtél a karavánodtól. Bolyongsz, eltelik egy nap, majd még egy. Ajkad cserepes, szádban nyelved az ínyedhez tapadt. Nem bírod tovább. Ha lehetséges volna, hogy megjelenjen valaki, hogy vizet adjon neked, mit fizetnél érte? Amid csak van: a bankszámládon lévő pénzedet, lakásodat, mindenedet – hiszen a víz, és így az életed értékesebb ezeknél. És vajon mit fizetnél azért az életmentő vízért, ha cégeid és milliárdjaid lennének? Ugyanúgy mindenedet. E helyzetben a víznek egyetlen ára van: minden, amid csak van.
Ezt a kétségbeesett, mély, mindent elnyomó, mindennél fontosabbá váló vágyódást szemlélteti Jézus az éhezés és szomjazás képeivel. Nem véletlen, hogy nem csak éhség vagy szomjúságról van szó, hanem éhezésről és szomjúságról. A legalapvetőbb fizikai szükségleteink képével jelzi a lelki vágyunk fontosságát. Krisztus követőjének a szívét egy minden mást felülmúló vágy uralja: vágyik Isten országa és igazsága után (Máté 6:33). Mindazok, amik korábban fontosak voltak neki, a háttérbe kerültek. Az, hogy meglátta lelki koldus voltát és gyászol bűnei fölött, nem csupán szelíddé teszi az emberekkel szemben. Hanem egy új kívánságot is gyújtott a szívében Isten igazsága iránt. Éppen ezért a keresztyén, ha mindent megkapna is, amit e világ adhat, nem lenne boldog. Ha minden vágya teljesülne is, akkor sem lenne elégedett – mert a legfontosabb, az igazság utáni szomja nem csillapodott. A keresztyénséggel együtt kell járnia ennek a belső vágyakozásnak. Az, aki soha nem tapasztalta meg e kínzó éhséget, nem hiszem, hogy lehet keresztyén.
Az igazságot. De mi ez az igazság, ami után annyira vágyik Krisztus követője? Először is a Szentírásban az igazság sosem egy elvont dolog, hanem egy személy. Az Úr Jézus ezért azonosította így magát: „Én vagyok az út, az igazság és az élet.” (János 14:6) Vágyódni az igazság után éppen ezért egy kapcsolat, az Istennel való kapcsolat iránti vágyat jelenti. 
Nem érdekes, hogy emberekként mennyire a kapcsolat iránti vágyra vagyunk berendezve? Érdekes, hogy minden hobbi vagy imádott tárgy ebbe az irányba halad. Ha valakinek nincs más, csak egy kutyája, egy idő után elkezd hozzá beszélni, és úgy tesz, mintha személy lenne. Vagy ha valakinek az autója az Istene, még arról is képes megszemélyesítve áradozni. Nem véletlen, hogy legtöbben a párkapcsolatban látják életük kiteljesedését: egy házasságban vagy a gyerekeikben. Ez tud adni olyan örömet, ami semmi máshoz nem hasonlítható. Az a személyes kapcsolat, ahogy részévé válsz a másik életének és ő a tiednek, jelenthet megelégülést, és tárgyakat vagy élvezetet felülmúló boldogságot.
A probléma csak az, hogy egyetlen földi kapcsolat sem adhat tartós boldogságot. Bármilyen emberrel is kösd össze az életedet, csalódni fogsz benne. A gyerekeid felnőnek, és egy idő után más fontosabbá válik az életükben. Bármilyen kapcsolatban elfogsz érni arra a pontra, ahol üres, magányos és beteljesületlen leszel. 
Éppen ezért igazi boldogságot és megelégedést csupán az Istennel való kapcsolatban találhatod meg. Annál az Istennél, aki végtelenül nagyobb nálunk, és akivel soha nem tudunk betelni. Annál az Istennél, aki makulátlanul szent és tiszta. Akinek jósága és igazsága tanít, motivál és irányt mutat. Ám aki mégsem egy távoli tökéletesség csupán. Hanem közel jött hozzánk Jézus Krisztusban, és meggyőzte a szívünket az ő el nem múló szeretetéről azzal, hogy Jézus meghalt értünk, amikor még bűnösök voltunk. Nem szabott feltételt. Nem azért szeretett, amit tettünk, vagy amit tudunk neki adni. Hanem szeretett minket bűneinkben, megszabadított, és gyermekeivé fogadott. Ennél az Istennél a lélek megnyugodhat és beteljesülhet. A Szentírás azt mondja, hogy olyan Isten, mint a forrás, ahová a szomjas szarvas kívánkozik (Zsolt 42). Mint a fészek, ahol a fecske biztonságban tudja fiókáit (Zsolt 84). Jézus pedig azt mondja: „Én vagyok az élet kenyere, aki hozzám jön, nem éhezik meg soha, és aki hisz bennem, nem szomjazik meg soha.” (János 6:35) Nem lehet, hogy az életed mély problémája az, hogy máshol próbáltad oltani a lelki szomjadat? Nem lehet, hogy most, először igazán Jézushoz kellene jönnöd?
Másodszor azonban szomjazni az igazságot azt is jelenti, hogy vágyunk Isten jellemének és igazságának megnyilvánulása után. Ha az után az Isten után áhítozunk, aki a szentség, akkor ez szükségszerűen azt is jelenti, hogy vágyódunk a mi életünkben is a szentség után. Ha Isten az úr a szívünkben, hogyan férhetnének meg ott bálványok, paráznaság, gyűlölet? Hasonlóan, ha Isten közelében érezzük jól magunkat, aki a rendnek és szeretetnek Istene, akkor hogyan tűrhetnénk meg a gyülekezetben, Isten népének közösségében közömbösséget, pletykát vagy mást lenéző ítélkezést? Ha Krisztus követői vagyunk a mindennapokban, hogyan egyezhetek ki a csalással, a gyengébben való nevetéssel?
Az igazság utáni vágy következik az előző boldogmondásokból. A bűn miatti koldus-voltom bűnbánatra és lelki gyászra indít. Azonban az Isten után vágyódó lélek nem maradhat meg csupán itt. Nem kesereghet csak a hiányosságain és bukásain. Hanem Istentől bűnbocsánatot nyerve fel kell állnia, vágynia és megvalósítania az Isten szerinti életet. Luther a következőképp fogalmazta ezt meg:
„Nem azt a parancsot kaptad, hogy kússz egy sarokba vagy menj el a pusztába, hanem hogy szaladj ki – ha eddig ott lettél volna –, és szánd oda kezed, lábad és egész tested, és tégy meg mindent, amit kell, és amit tudsz.”[footnoteRef:1] [1:  Idézi John Stott (1985). The message of the Sermon on the mount (Matthew 5-7): Christian counter-culture (p. 45). Leicester; Downers Grove, IL: InterVarsity Press.] 

Az Isten utáni vágy nem plátói szerelem. Mint ahogy az igazán szerelmes fiatalember sem maradhat meg az álmainál, hanem ha itt az ideje, össze kell szednie a bátorságát, és a csodált lány apja elé kell állnia, és megkérdezni, hogy udvarolhat-e a lányának. Ehhez hasonlóan az igazság utáni vágynak elhatározásokat, az elhatározásoknak pedig tetteket kell szülniük. Erről ismerhető fel, hogy Isten után és Isten szerint vágyakozunk.
De mi van, ha nincs étvágyam?
Ám talán a legnagyobb problémánk mégis azzal van, amikor ebből a vágyból nem érzünk a szívünkben. Amikor kedvetlenek, szürkék vagyunk Isten dolgai iránt. Amikor a „világi kínálat” jobban lázba hoz, mint Krisztus. Mit kezdhetünk ezzel a helyzettel? 
Azt hiszem, először a szerepünket kell pontosan látnunk. Isten az, aki meg tudja eleveníteni a száraz, elapadt lelket. Neki áll hatalmában valódi változást munkálni a szívünkben – ami több lesz emberi elhatározásnál és erőlködésnél. Mégis Isten hív minket, hogy mi is részt vegyünk lelkünk megelevenítésében. A kegyelmet ő adja, de nem passzív szerepet szán nekünk: hanem, hogy rá támaszkodva használjuk a lelkünk megújítására adott eszközöket.[footnoteRef:2] [2:  Hasonlóan ír Richard Sibbes is a bűnbánat és a lelki megszomorodás kapcsán (The Bruised Reed, Kindle edition, loc. 147.).] 

A szemműtétem jut eszembe e kettősségről. Az operáció és a gyógyulás nyilvánvalóan nem az én érdemem volt. Az orvos tudása, tapasztalata és műszerei voltak szükségesek, hogy romlott látásom megjavuljon. Mégis a műtét során pontosan követnem kellett az utasításokat. Felfelé kellett néznem a lézerbe. Nem volt szabad pislognom vagy elpillantanom. És mindezzel én is csatlakoztam a gyógyítás munkájához. Mi a mi oldalunk tehát? 
Ne add fel! Először is az, hogy a lelki közönnyel szembesülve ne add fel! Az első frontvonal, ahol a sátán megpróbál tönkretenni, a hangulatunknak való behódolás. „Ha nem megy, nem kell erőltetni.” – ez lehetne a szlogen. A kísértés az, hogy csinálj bármi mást, amihez inkább kedved van – tévé, internet stb. –, de ne maradj Isten közelében. Ezek adhatnak pillanatnyi örömet. Vagy eluralhatja a lelkedet az önmarcangolás, keserűség, sőt kétség, hogy keresztyénként hogyan lehetsz ilyen állapotban, hogyan lehet ilyen száraz a lelked. Ám ha az ördögnek sikerül betennie a lábát az ajtón, akkor az érzéseid határozzák majd meg tetteidet.
[bookmark: _GoBack]Tény, hogy ez a könnyebb út. Mint ahogy a fagyban órák óta gyalogló katonának könnyebb leheverednie a földre „csak egy kicsit” megpihenni. De ez a könnyebb egyúttal halálos is. Az első fontos tanács éppen ezért az, hogy bármennyire is el vagy keseredve magadon, bármennyire is közönyös a lelked, de ne add fel, ne kövesd a hangulatodat. Hanem élj azokkal az eszközökkel, amelyekkel Isten életet lehel beléd. 
Imádkozz! Melyek ezek? Először is az imádság. A tapasztalatom az, hogy az imádságunk a legérzékenyebb a hangulatunkra. Bibliát olvasni leülünk akkor is, ha kedvetlenebbek vagyunk. Az valahogy érthetőbb, kézzel foghatóbb. De az imádság vízigényesebb, sokkal jobban megsínyli a lelki szárazságot. Pedig pont ilyenkor van leginkább szükségünk kegyelemre és erőre – és honnan kaphatnám ezt meg, hanem az imádság útján Istentől? Az imádság kritikus. Ahogyan az izomláz ellen is hasznos egy kis mozgás, úgy a száraz lélek orvossága is a (nem kevés, hanem sok) könyörgés. 
A problémánk persze az, hogy erre olyan nehezen vesszük rá magunkat. Éppen ezért segíthet, ha ilyenkor egy testvérünkkel közösen imádkozunk. Egyedül olyan könnyen elkóborolnak a gondolataim. Ám ha ketten könyörgünk, akkor különleges erőt kapok a figyelésre. Ráadásul van valami megindító abban, ahogy hallom a testvéremet imádkozni értem a kegyelem trónja előtt. 
Szeretett gyülekezet, használjátok a közös imádság eszközét a nehézségek idején! Jézus is nem kérte a három közeli barátját, hogy imádkozzanak érte az utolsó éjszakán? Hát mi is ragadjuk meg a legközelebbi lehetőséget: legyen a házastársam, a jó barátom, hozzám közel lakó testvérem, vagy akár a gyerekeim! Könyörögjünk, hogy eljöjjenek a felüdülés esztendei az Úrtól! (ApCsel 3:20)
Látogasd az igei alkalmakat! Azután tarts ki az igei alkalmak látogatásában. Az istentisztelet, de a bibliaórák is különleges kegyelem eszközei. Isten szól az ő népéhez. Találkozni akar velük. Meg akarja áldani őket. Fáradt, megtört lelküket erősíteni akarja. A zsoltár azt mondja: „Vágyódik, sőt eleped a lelkem az ÚR udvarai után… Mert jobb egy nap a te udvaraidban, mint ezer másutt. Inkább akarok az én Istenem házának a küszöbén ülni, mint a gonosz sátrában lakni!” (Zsolt 84:3a, 11)
Ezért bolondság, ha kedvetlenségemre, kényelmemre, teendőimre hivatkozva elhanyagolom az alkalmakat, amikor Isten szól hozzánk. Ne a közömbös szívedre nézz – hanem arra az Úrra, aki ezt a találkozási pontot elkészítette neked. Isten népét ne kelljen kényszeríteni az Istenével való találkozásra! Nem, ők jönnek. Ha fáradtak is, közömbösek is, de jönnek!
Légy közösségben Isten népével! A harmadik fontos eszköz pedig az Isten népével való közösség. Ez részben már az előző két pontban is benne volt: az imádság és az istentisztelet közösségében. Ám hadd helyezzem még inkább a szívetekre, hogy lelki fásultságotokban ne hanyagoljátok Isten népét. Ne meneküljetek a testvéri kapcsolatok és találkozások elől. Tudom, hogy olyan könnyű ezt megtenni. Annyi elfoglaltságunk, teendőnk van, amire lehet hivatkozni. Lehet, hogy minden ésszerűnek tűnik, de Isten, aki látja a szívünket, pontosan tudja, hogy néha csak menekülni szeretnénk.
Ne így legyen. A menekülés helyett inkább legyünk őszinték a testvéreinkkel. Ahelyett, hogy nem veszünk fel egy telefont, inkább osszuk meg a terhünket. Amennyire lehet, töltsünk együtt időt fizikailag. A legjobb, ha tudunk együtt szolgálni – mert ilyenkor a figyelmünk még inkább elfordul magunktól arra, akinek segítünk. Ne engedjünk a nagyváros nyomásának, hanem mint izzó széndarabok őrizzük a melegünket azáltal, hogy közel vagyunk egymáshoz. És ha kihűlnénk is, a testvérek közösségében hamar újra forrók lehetünk.
Az édes ígéret
Olyan jó, hogy Krisztus nem áll meg az első mondatnál: „boldogok, akik éhezik és szomjazzák az igazságot”. Ha itt vége lenne, talán sokan elkeserednénk. Hiszen sokszor nem látjuk e lelki éhség hasznát. Sokszor belefáradunk a vágyainkkal való harcba. Zavar a közömbösségünk. De Jézus azt mondja: a vágyakozók megelégíttetnek. Megígéri, hogy gyötrődésünk és harcunk nincs hiába. Mert ő jön, és segítségére siet a mi erőtlenségünknek. Nem engedi, hogy lelki éhségünk válasz nélkül maradjon. Boldogok vagytok tehát, szeretett gyülekezet, akik nem éritek be e világgal. Boldogok vagytok, akik nem adjátok fel a harcot közömbösségetekkel. Boldogok vagytok, akik szívében ott a vágy az Istennel való mélyebb kapcsolat után. Eljön majd a megelégülés ideje. Krisztus elkészít nektek egy új eget és földet, ahol nem lesz többé szomjazás vagy éhség. Nem lesz betöltetlen vágyakozás. Nem lesz közömbösség. Ám ennek a boldogságnak az előízét már itt és most is érezhetitek. Küszködő keresztyén testvérem, közel fog jönni a szívedhez már most, és be fogja azt tölteni. Bízzál benne, várjad őt, és lelked megnyugvást talál. Ámen.

